b'\n_START_ARTICLE_\nKapitolijaus muziejai\n_START_PARAGRAPH_\nKapitolijaus muziejai (it. Musei Capitolini) yra Romos meno muziejus, \xc4\xafsik\xc5\xabr\xc4\x99s ant Kapitolijaus kalvos. Muziejus i\xc5\xa1sid\xc4\x97st\xc4\x99s trijuose pastatuose, kurie supa Kampidoljo aik\xc5\xa1t\xc4\x99. Ekspozicijoje yra reik\xc5\xa1minga Sen. Romos skulpt\xc5\xabr\xc5\xb3 ir ital\xc5\xb3 renesanso bei baroko dail\xc4\x97s darb\xc5\xb3 kolekcija. Adresas: Piazza del Campidoglio 1. \xc4\xae muziejaus kompleks\xc4\x85 \xc4\xafeina istorin\xc4\x97s Sen. Romos architekt\xc5\xabrin\xc4\x97s liekanos.\n_START_SECTION_\nIstorija\n_START_PARAGRAPH_\nKolekcijos prad\xc5\xbei\xc4\x85 galima atsekti nuo 1471 m., kai popie\xc5\xbeius Sikstas IV-asis padovanojo grup\xc4\x99 antikini\xc5\xb3 skulpt\xc5\xabr\xc5\xb3 Romos miestui ir jos buvo prad\xc4\x97tos eksponuoti Kapitolijaus kalvoje. Kapitolijaus kalva tuomet buvo virtusi Sen. Romos buvusi\xc5\xb3 pastat\xc5\xb3 griuv\xc4\x97si\xc5\xb3 vieta. 1536 m. popie\xc5\xbeius Paulius III-asis nusprend\xc4\x97 kardinaliai pakeisti kalvos vir\xc5\xa1\xc5\xabn\xc4\x99 ir pritaikyti j\xc4\x85 imperatorio Karolio V-ojo \xc5\xa1ventiniam \xc4\xaf\xc5\xbeengimui \xc4\xaf Rom\xc4\x85. Popie\xc5\xbeius projekt\xc4\x85 atlikti u\xc5\xbesak\xc4\x97 Mikeland\xc5\xbeelui. Mikeland\xc5\xbeelas suprojektavo Kampidoljo (itali\xc5\xa1kas Kapitolijaus kalvos pavadinimas) aik\xc5\xa1t\xc4\x99 ((it. Piazza del Campidoglio), laiptus ir tris pastatus aplink aik\xc5\xa1t\xc4\x99, kurios centre buvo nuspr\xc4\x99sta pastatyti antikin\xc4\x99 Marko Aurelijaus statul\xc4\x85._NEWLINE_Mikeland\xc5\xbeelo projektui pilnai \xc4\xafgyvendinti prireik\xc4\x97 apie 100 met\xc5\xb3. Prie\xc5\xa1 laiptus yra centrinis pastatas Senatori\xc5\xb3 r\xc5\xabmai (it. Palazzo Senatorio), senovinis pastatas, kurio fasad\xc4\x85 suprojektavo Mikeland\xc5\xbeelas. Senatori\xc5\xb3 r\xc5\xabmams i\xc5\xa1 de\xc5\xa1in\xc4\x97s yra Konservatori\xc5\xb3 r\xc5\xabmai (it. Palazzo dei Conservatori), pastatyti XVI a. Prie\xc5\xa1ais Konservatori\xc5\xb3 r\xc5\xabmus XVII a. buvo pastatyti Naujieji r\xc5\xabmai (it. Palazzo Nuovo) su identi\xc5\xa1ku fasadu. Kapitolijaus muziejai dar prapl\xc4\x97sti \xc4\xaf XVI a. Kafarelio-Klementino r\xc5\xabmus (it. Palazzo Caffarelli-Clementino) u\xc5\xbe Konservatori\xc5\xb3 r\xc5\xabm\xc5\xb3. 1997 m. aik\xc5\xa1t\xc4\x97je buvo pastatyta Marko Aurelijo statulos kopija, o originalas perkeltas \xc4\xaf muziejus.\n_START_SECTION_\nKolekcijos\n_START_PARAGRAPH_\nMuziejuose yra daug istorini\xc5\xb3 Sen. Romos statul\xc5\xb3. Be raito Marko Aurelijaus statulos, yra kitos garsios skulpt\xc5\xabros: \xe2\x80\x9eMir\xc5\xa1tantis galas\xe2\x80\x9c, \xe2\x80\x9eKapitolijaus vilk\xc4\x97\xe2\x80\x9c, imperatoriaus Komodo biustas, \xe2\x80\x9eKapitolijaus Venera\xe2\x80\x9c. I\xc5\xa1 dail\xc4\x97s darb\xc5\xb3 dominuoja Italijos renesanso ir baroko menas. Muziejuose yra monet\xc5\xb3, brangakmeni\xc5\xb3 ekspozicijos.'